CELEX: 32013D0204
Language: hr
Date: 2013-04-25 00:00:00
Title: 2013/204/EU: Odluka Komisije od 25. travnja 2013. o neuvrštenju formaldehida za vrstu proizvoda 20 u Prilog I., I.A ili I.B Direktivi 98/8/EZ Europskog parlamenta i Vijeća o stavljanju biocidnih pripravaka na tržište (priopćena pod brojem dokumenta C(2013) 2284)  Tekst značajan za EGP

03/Sv. 069
            
            
               HR
            
            
               Službeni list Europske unije
            
            
               275
            
         32013D0204
   
               L 117/18
            
            
               SLUŽBENI LIST EUROPSKE UNIJE
            
            
               25.04.2013.
            
         ODLUKA KOMISIJE
   od 25. travnja 2013.
   o neuvrštenju formaldehida za vrstu proizvoda 20 u Prilog I., I.A ili I.B Direktivi 98/8/EZ Europskog parlamenta i Vijeća o stavljanju biocidnih pripravaka na tržište
   (priopćena pod brojem dokumenta C(2013) 2284)
   (Tekst značajan za EGP)
   (2013/204/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (1), a posebno njezin članak 16. stavak 2.,
   budući da:
   
               (1)
            
            
               Uredbom Komisije (EZ) br. 1451/2007 od 4. prosinca 2007. o drugoj fazi desetogodišnjeg programa rada iz članka 16. stavka 2. Direktive 98/8/EZ Europskog parlamenta i Vijeća o stavljanju biocidnih pripravaka na tržište (2) utvrđuje se popis aktivnih tvari koje treba ocijeniti radi njihovog mogućeg uvrštenja u Prilog I., I.A ili I.B Direktivi 98/8/EZ.
            
         
               (2)
            
            
               Formaldehid (EZ br. 200-001-8, CAS br. 50-00-0) uvršten je na taj popis za uporabu, između ostalog, u vrsti proizvoda 20, konzervansi za hranu ili hranu za životinje, kako su definirani u Prilogu V. Direktivi 98/8/EZ.
            
         
               (3)
            
            
               Dva su društva („podnositelji zahtjeva”) Njemačkoj dostavila dokumentaciju za ocjenu formaldehida radi uporabe u vrsti proizvoda 20 do 31. listopada 2008. u skladu s člankom 9. Uredbe (EZ) br. 1451/2007. U skladu s člankom 11. Direktive 98/8/EZ u dokumentaciji su navedena dva proizvoda koja sadrže formaldehid („referentni proizvodi”).
            
         
               (4)
            
            
               U nizu sastanaka i pisama, Komisija je obavijestila podnositelje zahtjeva i države članice da referentne proizvode smatra uvrštenima pod područje primjene Uredbe (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (3), te stoga isključenima iz područja primjene Direktive 98/8/EZ na temelju članka 1. stavka 2. točke (o) te Direktive. Komisija je navela da neće donijeti odluku o uvrštenju formaldehida za vrstu proizvoda 20 u Prilog I., I.A ili I.B Direktivi 98/8/EZ. Stoga je pozvala podnositelje zahtjeva da obustave sudjelovanje u programu preispitivanja u skladu s člankom 11. stavkom 1. Uredbe (EZ) br. 1451/2007 i podnesu zahtjev za odobrenje referentnih proizvoda u skladu s Uredbom (EZ) br. 1831/2003, za što je ponudila praktičnu pomoć i poduzela sve napore kako bi se izbjegao poremećaj na tržištu tijekom prijelaza s jednog regulatornog režima na drugi.
            
         
               (5)
            
            
               Postupajući prema savjetima Komisije, jedan od podnositelja zahtjeva obavijestio je Komisiju 10. rujna 2009. o svojoj namjeri da obustavi sudjelovanje u programu preispitivanja u skladu s člankom 11. stavkom 1. Uredbe (EZ) br. 1451/2007. Drugi podnositelj zahtjeva je unatoč savjetu odlučio i dalje ostati u programu preispitivanja.
            
         
               (6)
            
            
               Komisija je ponovila svoje stajalište u pismu Njemačkoj i preostalom podnositelju zahtjeva od 25. svibnja 2010. U pismu od 17. kolovoza 2010. Njemačka je odgovorila da je preostali podnositelj zahtjeva odbio obustaviti sudjelovanje u programu preispitivanja, zbog čega Njemačkoj nije preostala druga mogućnost nego da nastavi s ocjenom.
            
         
               (7)
            
            
               Kako je potvrđeno Uredbom (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (4), proizvodi koji se koriste za konzerviranje hrane ili hrane za životinje obuhvaćeni su Uredbom (EZ) br. 1831/2003 i Uredbom (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (5). Stoga su takvi proizvodi isključeni iz područja primjene Direktive 98/8/EZ na temelju članka 1. stavka 2. točke (o) te Direktive. Stoga u interesu pravne sigurnosti treba donijeti odluku da se formaldehid neće uvrstiti u Prilog I., I.A ili I.B Direktivi za vrstu proizvoda 20.
            
         
               (8)
            
            
               Nije poznato da se formaldehid koristi kao prehrambeni aditiv i nije odobren za takvu uporabu u skladu s Uredbom (EZ) br. 1333/2008.
            
         
               (9)
            
            
               Trenutačno se ocjenjuju dva zahtjeva za odobrenje formaldehida kao prehrambenog aditiva u skladu s Uredbom (EZ) br. 1831/2003. Kod razdoblja postupnog povlačenja proizvoda koji sadrže formaldehid i koji se koriste za konzerviranje hrane za životinje te stavljaju na tržište kao biocidni proizvodi, treba uzeti u obzir vrijeme koje je potrebno za reguliranje tih proizvoda u skladu s Uredbom (EZ) br. 1831/2003.
            
         
               (10)
            
            
               Mjere predviđene u ovoj Odluci u skladu su s mišljenjem Stalnog odbora za biocidne proizvode,
            
         DONIJELA JE OVU ODLUKU:
   Članak 1.
   Formaldehid (EZ br. 200-001-8, CAS br. 50-00-0) se za vrstu proizvoda 20 ne uvrštava u Prilog I., I.A ili I.B Direktivi 98/8/EZ.
   Članak 2.
   Proizvodi koji se na tržište stavljaju kao biocidni proizvodi za uporabu kao konzervansi za hranu za životinje i koji sadrže formaldehid više se ne stavljaju na tržište s učinkom od 1. srpnja 2015.
   Članak 3.
   Ova je Odluka upućena državama članicama.
   
      Sastavljeno u Bruxellesu 25. travnja 2013.
      
         
            Za Komisiju
         
         Janez POTOČNIK
         
            Član Komisije
         
      
   
   
      (1)  SL L 123, 24.4.1998., str. 1.
   
      (2)  SL L 325, 11.12.2007., str. 3.
   
      (3)  SL L 268, 18.10.2003., str. 29.
   
      (4)  SL L 167, 27.6.2012., str. 1.
   
      (5)  SL L 354, 31.12.2008., str. 16.